En gavl kan isoleres både på den indvendige side og på den udvendige side. Rent teknisk er det bedst at foretage isoleringen udvendigt, fordi man på den måde holder konstruktionen opvarmet. Hvis man samtidig skal udføre fugereparationer, bør man foretage efterisoleringen samtidig med det.
Udvendig isolering udføres med isoleringsbatts, som fastgøres med skruer. Isoleringen kan beskyttes med en pladebeklædning eller med et lag sprøjtepuds. Min holdning er, at det udseendemæssige bliver pænest med et lag sprøjtepuds.
I de fleste tilfælde ligger ejendommens gavle helt op til naboskel, og derfor vil isoleringen komme til at hænge ind over naboens matrikel. Man bliver nødt til at have naboens accept af, at man bruger noget af hans grund, og man skal have den på skrift.
Isolering på gavlens indvendige side kan udføres med færdige isoleringselementer, hvor der er monteret gipsplader på den side, som skal vende ind mod lejligheden.
Indvendig isolering vil reducere beboelsesarealet, og det er ikke muligt at isolere ud for skillevægge og etageadskillelser.
Med venlig hilsen
Eibye & Holmsgaard ApS
Flemming Eibye
Tlf.: 3297 0107 / Fax: 3297 0137